钦定古今图书集成/历象汇编/庶征典/第011卷 > 洪迈容斋随笔 > 《论图谶星纬》
## 钦定古今图书集成/历象汇编/庶征典/第011卷 > 洪迈容斋随笔 > 《论图谶星纬》

图谶星纬之学，岂不或中，然要为误人，圣贤所不道
也。眭孟睹“公孙病己”之文，劝汉昭帝求索贤人，禅以
帝位，而不知宣帝实应之，孟以此诛孔熙。先知宋文
帝祸起骨肉，江州当出天子，故谋立江州刺史彭城
王，而不知孝武实应之，熙先以此诛当涂高之谶，汉
光武以诘公孙述、袁术、王浚，皆自以姓名或父字应
之，以取灭亡，而其兆为曹操之魏“两角犊子”之谶。周
子谅以劾牛仙客，李德裕以议牛僧孺，而其兆为朱
温。隋炀帝谓李氏当有天下，遂诛李金才之族，而唐
高祖乃代隋。唐太宗知女武将窃国命，遂滥五娘子
之诛，而阿武婆几易姓。武后谓代武者刘，刘无强姓，
殆流人也，遂遣六道使悉杀之，而刘幽求佐临淄王
平内难，韦、武二族皆殄灭。晋张华、郭璞、魏崔伯深皆
精于天文卜筮，言事如神，而不能免于身诛家族，况
其下者乎？